Nos frater Henricus, abbas Bullionis, et ejusdem loci conventus, notum facimus presentibus et futuris quod nos nobili mulieri Lore, relicte felicis recordationis Johannis, comitis Burgundie et domini Salinensis, et Johanni, filio eorundem, invadiavimus et invadiamus sive pignori obligamus et quasi tradimus feudum nostrum Sancte Agne, pro quadraginta libris viennensium, quas ab eis recepimus in pecunia numerata. Promisimus autem et promittimus bona fide eisdem Lore et Johanni quod nos dictum feudum non vendemus, obligabimus, donabimus, permutabimus aliove aliquo modo vel titulo alienabimus, nisi in manu dictorum Lore et Johannis vel heredum suorum. Quod si dictum feudum voluerimus vendere, nobis debent et tenebuntur dare pro dicto feudo legitimum precium, ad arbitrium bonorum legitime et fideliter statuendum. Promiserunt siquidem predicti Lora et Johannes, per stipulationem solempnem, pro se et heredibus suis, et tenentur et tenebuntur consilium et auxilium suum bona fide nobis et nostris et ecclesie nostre impendere in deffendendo et custodiendo nos et nostras res et bona nostra, et specialiter ea que habemus et habere debemus circa castrum Montis Majoris et Sancte Agne, et in ipsis castris et territoriis seu finagiis eorundem castrorum. In cujus rei testimonium, presentes litteras dictis Lore et Johanni tradidimus sigillo nostro sigillatas. Datum et actum anno Domini Mº CCº septuagesimo secundo, in crastino beati Pancratii.